钦定古今图书集成/明伦汇编/官常典/第343卷 > 杨慎矜
## 钦定古今图书集成/明伦汇编/官常典/第343卷 > 杨慎矜

按《唐书》本传：“慎矜，隋齐王暕曾孙。祖正道，从萧后入
突厥，及破颉利可汗，乃得归，为尚衣奉御。父隆礼，历
州刺史，善检督吏以严辨自名。开元初，为太府卿，封
弘农郡公。时御府财物羡积如丘山，隆礼性详密，出
纳虽寻尺，皆自按省。凡物经杨卿者，号无不精丽，岁
常爱省数百万。任职二十年，年九十馀，以户部尚书”
致仕，卒。慎矜沈毅任气，健而才。初为汝阳令，有治称。
隆礼罢太府，元宗访其子可代父任者，宰相以慎馀、
慎矜、慎名皆得父清白。帝喜，擢慎矜监察御史，知太
府出纳。慎馀太子舍人，主长安仓，慎名大理评事，为
含嘉仓出纳使，被眷尤渥。慎矜迁侍御史知杂事，高
置风格。始议输物有污伤，责州县偿所值，转轻，赍入
京师，自是天下调发始烦。天宝二年，权判御史中丞、
京畿访采使、太府出纳如故。于时李林甫用事，慎矜
进非其意，固让不敢拜，乃授谏议大夫、兼侍御史，更
以萧谅为中丞。谅争轻重不平，罢为陕郡太守。林甫
知慎矜为己屈，卒授御史中丞，兼诸道铸钱使。韦坚
之狱，王𫟹等方文致，“而慎矜依违不甚力”，𫟹恨之，虽
林甫亦不悦。𫟹父与慎矜，外兄弟也，故与𫟹狎。及为
侍御史，由慎矜所引，后迁中丞同列，慎矜犹以子侄
畜之。𫟹负林甫势，滋不平。会慎矜擢户部侍郎，仍兼
中丞，林甫疾其得君且逼己，乃与𫟹谋陷之。明年，慎
矜父冢草木皆流血，惧，以问所善胡人史敬忠，敬忠
使身桎梏，裸而坐林中厌之。又言天下且乱，劝慎矜
居临汝，置田为后计。会婢春草有罪，将杀之，敬忠曰：
“勿杀，卖之可市十牛，岁耕田十顷。”慎矜从之。婢入贵
妃姊家，因得见帝。帝爱其辨惠，留宫中，寖侍左右。帝
尝问所从来，婢奏为慎矜家所卖。帝曰：“彼乏钱耶？”对
曰：“固将死，赖史敬忠以免。”帝素闻敬忠挟术，间质其
然，婢具言敬忠夜过慎矜坐廷中步星变，夜分乃去。
又白厌胜事，帝怒。而婢漏言于杨国忠，国忠𫟹方睦，
阴相语。始，慎矜夺𫟹职田，辱诟其母，又尝私语谶书，
𫟹衔之，未有发也。至闻国忠语，乃喜，且欲尝帝以取
验。异时奏事数称引慎矜，帝悖然曰：“尔亲耶？毋相往
来。”𫟹知帝恶甚，后见慎矜，辄慢侮不为礼。慎矜怒𫟹，
乃与林甫作飞牒，告“慎矜本隋后，蓄谶纬妖言，与妄
人交，规复陶室。”帝方在华清宫，闻之震怒，收慎矜尚
书省，诏刑部尚书萧炅、大理卿李道邃、殿中侍御史
卢铉、杨国忠杂讯，驰遣京兆士曹参军吉温系慎馀、
慎名于洛阳狱考治。捕太府少卿张瑄致会昌传舍，
劾瑄与慎矜共解《图谶》，榜掠不服。铉遣御史崔器索
《谶书》于慎矜下妻卧内得之，诟曰：“逆贼所寘固密，今得矣。”以示慎矜，慎矜曰：“他日无是，今得之，吾死命矣！”
夫温又诱敬忠首服诘言，慎矜不能对。有诏杖敬忠，
赐慎矜、瑄死，籍其家，子女悉置岭南。姻党通事舍人
辛景凑、天马副监万俟承晖、闲厩使殿中监韦衢等
坐窜徙者十馀族，所在部送，近亲不得仕京师。遣御
史颜真卿驰洛阳决狱。慎馀、真名闻兄死，皆哭，既读
诏，辍哭。慎名曰：“奉诏不敢稽死，但寡姊垂白。”作数行
书与别。真卿许之，索笔曰：“拙于谋己，兄弟并命。姊老
孤茕，何以堪此！”遂缢，手指天而绝。慎矜兄弟友爱，事
姊如母，仪干皆秀伟，爱宾客，标置不凡，著称于时。慎
名尝视鉴，叹曰：“兄弟皆六尺馀，此貌此才，欲见容当
世，难矣，胡不使我少体弱耶！”世哀其言。宝应初，慎矜、
王琚、韦坚皆复其官。